বরগুনায় ফাঁড়িতে ডিউটি না করায় মোটরসাইকেল চালককে পিটিয়ে জখম
বরগুনা সদর উপজেলার নলটোনা ইউনিয়নের বাবুগঞ্জ পুলিশ ফাঁড়িতে মোটরসাইকেলচালক ডিউটি না করায় তাকে পিটিয়ে জখম করার অভিযোগ পাওয়া গেছে এক কনস্টেবলের বিরুদ্ধে।







আহত মোটরসাইকেলচালক দীপককে বরগুনা জেনারেল হাসপাতালে চিকিৎসা দেয়া হয়েছে।




এ ঘটনাটি ঘটেছে বুধবার সকালে বাবুগঞ্জ পুলিশ ফাঁড়িতে।
জানা গেছে, আহত দীপক ভাড়ায় মোটরসাইকেল চালায়। ওই ফাঁড়ির দালাল মিরাজ পুলিশ ডিউটির জন্য দীপকের নাম ফাঁড়ির দারোগা রণজিৎ সরকারকে দেয়। ফাঁড়ি থেকে কয়েকদিন আগে তাকে মোবাইলে ফোন করা হলে দীপক জানান তিনি গুরুতর অসুস্থ। পরে একদিন ডিউটি করব। এতে তারা দীপকের ওপর রুষ্ট হয়।
দীপক যুগান্তরকে বলেন, ৭ দিন অসুস্থ থাকার পর বুধবার সকাল ৯টার দিকে মোটরসাইকেলে মাছ নিয়ে বরগুনা যাবার পথে পুলিশ ফাঁড়ির সামনে গেলে কনস্টেবল হাফিজুর রহমান আমাকে ধরে বাঁশের লাঠি দিয়ে পেটান। পিটিয়ে হাত,পা, হাঁটুসহ শরীরের বিভিন্ন স্থানে রক্তাক্ত জখম করে।
স্থানীয় ভাড়ায় চালিত মোটরসাইকেল চালকের সভাপতি মো. সহিদ যুগান্তরকে বলেন, দীপককে মারা ঠিক হয়নি। দীপক বরগুনা হাসপাতালে ভর্তি ছিল। ফাঁড়ির ইনর্চাজ আমাদের নিয়ে বসতে চায়।
নাম প্রকাশ না করার শর্তে কয়েকজন জানান, প্রতিদিন রাতে আমাদের পুলিশ ডিউটিতে মোটরসাইকেল দিতে হয়। মোটরসাইকেলের ভাড়া পুলিশ দেয় না। উল্টো পেট্রল কিনে দিতে হয়। যে মোটরসাইকেল দিতে পারবে না, তাকে ৩০০ টাকা দিতে হয়।
এ ব্যাপারে বাবুগঞ্জ পুলিশ ফাঁড়ির ইনচার্জ রণজিৎ সরকার যুগান্তরকে বলেন, বিষয়টি আমি শুনেছি। তাদের নিয়ে বসতে চাই। আমি চেষ্টা করব একটা সমাধান দিতে।
বরগুনা থানার ওসি আবির মোহাম্মদ হোসেন যুগান্তরকে বলেন, আমি শুনিনি। তবে এ ধরনের কোনো ঘটনা আমরা আশা করি না। পুলিশ জনগণের কাজ করে।

বরগুনা সদর উপজেলার নলটোনা ইউনিয়নের বাবুগঞ্জ পুলিশ ফাঁড়িতে মোটরসাইকেলচালক ডিউটি না করায় তাকে পিটিয়ে জখম করার অভিযোগ পাওয়া গেছে এক কনস্টেবলের বিরুদ্ধে।